Загубени във Виетнам

(Записки по едно приключение из азиатските джунгли)

Пролог

“В какво се забъркахме?!” - усмихнато каза докторът иззад мигновено изпотените си очила. Горещата влажна вълна на тукашния климат ни отвя още с излизането от уреденото климатизирано летище. Погледнах го в мълчаливо съгласие - това щеше да е едно потно приключение!

Взеха ни с микробусче заедно с жужаща група френски доброволци. Преди да влезем в града имах усещането, че нещата не са толкова различни от вкъщи и гемиите ми щяха да потънат, докато не видях първата виетнамска сграда. Висока, тясна, като че ли няколко къщи една над друга, с изящни парапети и детайли, а последният й етаж беше като веранда - отвсякъде отворена с избухнала растителност. Илюзията за подобие между България и Виетнам беше напълно строшена, щом ескортът ни завлиза в Ханой. Град с над 7 милиона жители - една България стоеше пред нас и шумно ламтеше за вниманието ни. Навсякъде около микробуса хвърчаха скутери - повече отколкото бях виждала през целия си живот, пренасящи най-чудновати товари, прикачени като че с магия.

Хаосът владее Ханой! Хората са навсякъде, цветовете преливат от пазари през сгради и тук-там зърваш човек в покой, пушещ от голям бамбуков бонг, гледащ с абсолютно хладнокръвие клетки с прасета, крякащи пилци, множество минаващи на косъм скутери… Щеше да ми отнеме малко време да съзная откъде идва спокойствието на местните - една от най-големите мистики на Изтока.

Глава 1

Лотус

Осъществяването на мечта понякога е тихо, неуловимо, подобно на погалване от пролетно пухче.

Пътуваме към Хайфонг (*Hải Phòng*) с влак. Отмествам поглед от вентилаторите, закачени на тавана, към прозореца. Покрай релсите има дълга линия водни басейни. “Значи е вярно пермакултурното правило, че до пътищата е най-доброто място за събиране на вода!” - обади се моят вътрешен понякога досущ като андроид научен разум. Усмихнах му се, “Yeah, sure, dude.” и продължих да наблюдавам отблясъка на слъцето във водата.

Водните пространства бяха обитавани в изобилие от представители на флората и фауната, както всичко във Виет Нам. Първо бяха патета. После още патета, после вид растения като папури, после трилистници, после друг вид растения. Много се зарадвах да видя растителността и видовете цветя, които  в България отглеждаме в къщите си (трилистници, бенджамини, разни палми и др.), които вкъщи са толкова лъскави и хубавки, а тук - тук е техният дом, тук те са истински диви - толкова различни и “преизпълнили петилетката си”...

…. И тогава зърнах лотусите.

Розови. Неподозиращи, че в този миг изпълняват мечта само със съществуването си.

От малка си мечтая да видя истински, жив лотус в естествената му среда. Ето че съвсем без да предполагам, това се случи!

Мигът на случване на една мечта, на нейното изпълнение, ни връхлита с дъх, с поглед, с лъч или в танц със стихиите (особено вътрешните такива).

Често, неочаквано и непредвидено, тези мигове се явяват пред нас тъй тихо в своето “бъдене”, неосъзнати за същността си в нечие възприятие, че това събитие буди страхопочитание към синхроничността на съществуването, както и благодарност, приличаща на топла вълна след дълго студуване.

\*\*\*

Тишината на будистката пагода ухае на ароматни клечки. Изобилието на детайли във всичко наоколо ме изумява и поражда в мен възхищение от майсторството на творците, минали през този храм. Не само лицата на всеки монах от статуите беше различно, но и изразяваше напълно съответната духовна ценност, с която е асоцииран. А може би аз съм свръх-завладяна от мистичното усещане на спокойствие, което в контраст с хаоса навън беше изумително.

Вървим из главния вътрешен двор на пагодата, в средата на който има голяма златиста статуя на Буда, ухилен до ушите и очевидно много на кеф. Даника ме сръчка фино над лакътя. Поглеждам я и тя посочва по детски към нещо.

Множество високи саксии с лотуси бяха наредени шахматно пред статуята. Близостта ми до тях беше интимна, сърцето ми се разтуптя. Усетих аромата им, толкова нежен и фин, да ме обгръща. Горещина, напълно различна от климатичната, обхвана тялото ми….. и…...

Аз съм Лотусът. Водата е под мен, но аз сякаш кръжа над стъблото си над водата, която докосва земята. Сияние танцува из мен, пътува надолу-нагоре. Движението на енергията на съзнанието ми образува вълни в езерото под мен, а вятърът пее мислите ми надалеч, където те правят буря и доставят вода за същото това езеро под мен…

Медитацията ми продължи неизвестно колко време, защото във Виетнам времето не съществува.

На излизане поглеждам назад към пагодата. Хаосът на външния свят започва да ме обхваща като фин воал, толкова фин, че още можеш да се излъжеш, че го няма.

Усмихвам се и продължавам. В градината на душата ми расте ново цвете…

Глава 2

Войната

Заради специфичното си стратегическо разположние Виетнам е прекарал почти цялото време на историята си във воюване. Китайците, французите, американците, кхмерите…. Допреди 10 години виетнамците са били активно във война, а дори сега има нещо като тайно разузнаване от страна на Китай, което внася неудобство и напрежение.

Отражението върху хората беше възхитително за откриване - нацията е изключително сплотена. Не от гледна точка на патриотизъм, изразен в големи думи на празници, както е при нас, а ако съседът ми има проблем, ще се постарая с всички сили да му помогна. Винаги взимам страната на своя сънародник, независимо какво се случва.

Усещането, което такъв вид взаимоотношения навява, е като успокоение, че няма да си оставен сам, винаги ще има кой да ти помогне. Единството на виетнамския народ е нещо, което бих искала да видя и вкъщи - след прибирането си, бях неудобно шокирана, когато мой приятел, американец, заговори с мой сънародник. Българинът беше толкова вдъхновен да говори с него, да знае всичко, да задава въпроси. Но когато аз се обърнах към него, той изведнъж смени тона и като че не съществувах, като че го тормозех със скучното си присъствие.

Вярвам, че недоверието на нашенеца към сънародника му, е в основата на липсата на мир в живота ни тук, в България. Единността на виетнамците подобрява всички елементи на ежедневието - как хубаво би било да имаме това и вкъщи….

Глава 3

Романтиката

Ах, виетнамската романтика! Цялостното усещане и навици за любовта във Виетнам ми подсказа колко много усложняваме връзките в Запада. В началото за нас беше донякъде смешно колко романтични и “cheesy” са песните и идеите на тамошните за любовта. Струваха ми се като деца, например когато харесаш някого в детската градина и само усмивката му ти е достатъчна да полетиш и да береш цветя, да пееш и да си щастлив. С времето обаче осъзнах, че нашето западно усложняване на взаимоотношенията ни е донесло единствено разочарование, отдалеченост и недоверие към любовта.

Във Виетнам публичните прояви на любов са крайно нетрадиционни  - рядко се виждат дори държащи се за ръце двойки, въпреки че западните филми и култура донякъде са създали “прогресивното” позволение за такива действия. И въпреки липсата на очевидни демонстрации на любов, когато двама са заедно, е очевидно. Нещо в тяхната близост, но не физическо, а духовно, ментално, показва свързаността им. Като че няма нужда от излишни демонстрации.

Това създаде у мен едно неподозирано спокойствие. В България публичните прояви на любов са практически навсякъде - в заведенията, в градкия транспорт, във вървящата двойка по улицата пред теб, която спира, за да се нацелува, и се налага да ги заобиколиш. Докато това са прекрасни неща - любовта е пространството, в което ние хората намираме разбиране, свързаност, вдъхновение и неподозирани радости, в същото време липсата й в нечий живот може да бъде деструктивна, да натоварва и да натъжава отвъд всички предпазни рамки, да създаде толкова болка в живота на някого, че той да не може да си представи как изобщо ще продължи напред без нея.

Осъзнах, че България и нашите свободни любовни прояви създават у необвързаните напрежение да бъдат обвързани - а настоятелното желание да си “с гадже” обикновено те вкарва в най-грешните и неподходящи връзки…

Колко спокойно се чувствах там, ненасилена да бъда нечия - свободна да бъда цялостна и щастлива и без партньор. И най-вече, вярваща, че няма нужда от бързане и от излишни каскади с цел да има с кого да се гушкаш нощем.

Глава 4

Изгубени

Втората седмица след пристигането ни в селцето Виет Хънг (Việt Hưng) се случи нещо страховито. Оказа се, че визите ни не са такива, каквито трябва да бъдат и трябва да “бягаме”. Да бъдеш в мерника на партията, беше страховито положение.

На място, това беше притеснителен и неудобен миг - с грешни документи в азиатска страна, в другия край на света, да бъдеш погнат от властите си, е истински екшън! С времето обаче осъзнах, че е най-хубавото, което е могло да се случи - това ни помогна да се местим постоянно (колкото и неприятно да е това с огромен багаж) и да опознаем съвсем различни и вдъхновяващи места!

Това събитие в комбинация с факта, че в свободното си време гледах сериала Lost, където група хора, чиийто самолет катастрофира на уж необитаем остров с джунгли около Малайзия и се оказват в необикновена среда, се случи да именува цялото ни пътуване….

Глава 5

Виет Хънг (Việt Hưng)

Малкото селце - квартал на големия град Халонг Сити (Hạ Long) като че ли не ни очакваше. Това щеше да бъде нашият дом следващите два месеца (преди да разберем ситуацията с визите….). Мястото е спокойно, хората се познават. На разходка из центъра всички ни оглеждаха много странно - все пак западняци не идваха твърде често по тези земи и за тях бяхме изключително екзотични.

Домът ни беше един център за хора с физически увреждания, а задачите ни към тях варираха от преподаване на английски на децата от селото през маркетинг на продуктите, които жените там правеха собственоръчно (дрехи и картини с пясък), и помощ при възстановяването на едната от сградите, полуразрушена от тайфун предишна година.

До центъра има голямо езеро, в което понякога се хвърляхме в “края на работния ден” директно с дрехите, за да се спасим от нереалната влажна жега. Мястото беше идилично, нереално, като извадено от приказка - не можех да повярвам къде се намирам. Спокойствието на мястото и на хората създаде у моето съзнание интересен феномен. В Запада, ние постоянно сме заобиколени от проблеми. Нашият мозък, съзнание и мисли са вечно заети, дори фоново, да се справят със стреса. Озовавайки се на едно така мирно местенце, моят ум се обърка и започна да си търси сам проблеми, които да го тормозят, малки драмички, които биха били незабелязани вкъщи, но там, на фона на тишината на спокойствието, изглеждаха огромни и нерешими.

За щастие, в момента, в който усетих това явление, то се самореши. Понякога това е всичко, което ни трябва - да осветим сенчест елемент от себе си - нещо, на което от страх, липса на дисциплина или болка не искаме да обърнем внимание. И щом светлината на признанието огрее съответния проблем, той сам се разнищва.

Глава 6

Центърът за деца с умствени увреждания

Денят е интензивно горещ и влажен в края на юни. Намираме се на километри в полетата край Ханой. Отново се откриваме по средата на нищото. Lost in Vietnam започва да придобива все повече значение в ежедневието ни.

Децата ни приветстваха изключително радушно. Някои директно ни запрегръщаха. Интересно е как здравите индивиди в тази страна рядко се докосват един друг, освен ако не са наистина много близки или роднини, докато тези деца с “проблеми” са освободени от този навик и задължение. Едно от момчетата взе ръката ми и я постави усмихнато на бузата си. Постояхме няколко мига така, гледайки се в очите, и като че усетих едно усмихнато спокойствие да се разнася в него - “Истинска е!”.

Както и другите центрове, в които бяхме, и този е държавен - следователно слабо субсидиран. Задачата на мен и Клем беше да създадем модели на картички, които децата после да могат да повторят и да ги продават. Бяхме затворени в една мъничка стая с два вентилатора, голяма маса, която заемаше почти цялото стайче,  една медицинска сестра и около 5-6 деца на различни възрасти. От начало се притеснявах от децата. През цялото време трябва да следиш няколко фронта - да не се порежат, да ги спираш от това да ядат лепилото, да не се карат, да се чувстват, че правят нещо, да са горди от своите картички… След края на първия ден, по време на пътуването ни обратно към “вкъщи”, всички заспахме в автобуса, толкова бяхме изтощени.

Виетнам обаче ме зарадва по още един фин начин с обичаите си - към обяд, след като се наядат всички, навсякъде започва една масова дрямка! Дали защото в жегата по това време мозъкът просто отказва, или защото културата го позволява, но дори хората в магазинчетата изваждат походни легла и заспиват - не заключват магазините си, не ги затварят - не се краде, не се страхуват, че ще им се случи нещо лошо. Всички “ресторантчета” (твърде шикозна дума за това, което всъщност са) затварят, магазините за хранителни продукти също.

Между 11 и 14 ние също заспивахме - опъвахме се на криви дървени пейки и откъртвахме докато някое от децата не дойдеше да ни събуди.

Накрая на седмицата, която прекарахме в центъра, директорката доведе дъщеря си - изумително младолика и красива жена на 52, изглеждаща на не повече от 28. Причината за нашата среща беше, че през 80-те жената беше учила в България! Беше излючително усещане да си поговорим с нея на български (макар не толкова идеален), да чуем как й липсват баничките, киселото мляко и хората….

Споглеждайки се един друг, в очите на всеки от нас се четеше не само гордост от страната ни, но и носталгия. Понякога трябва да избягаш много далеч от дома си, за да оцениш стойността му...

Глава 7

Мистичната планина

Бледи облаци танцуват около сиво-сини планини. В дълбините на долината всичко е спокойно и избягало от времето. Животинки тичат свободно навред, бизони и крави преживят и докато минавам покрай тях, ме проследяват с поглед. Когато бизоните те погледнат директно, са доста страшнички. Но едно рязко движение и побягват.

Дните ни в долината на Май Чао (Mai Châu) са към края си. Неусетно свършихме задачите си - всички групи завършихме точно по график въпреки всекидневните дъждове. Буквално всеки ден вали по час, започва изключително рязко - практически виждаш завесата на дъжда и тя те покрива отведнъж. Преди да завали мухите и комарите започват да хапят екстремно, а небето се покрива с гръмотевични облаци.

Въпреки че и тук сме в джунглата, горещината е напълно различна от тази във Виет Хънг, както и от Ханойската. Наситена с аромати (и то не само приятни тропически такива) и предвещаваща бурята, жегата беше като личност, която винаги е покрай теб и с която трябва да се съобразяваш. Всеки ден вали като че весели маймунки изливат кофа след кофа вода върху земята.

Вървя по уличката след дъжда и отново настъпващата жега ме обгръща с фини пари. Задачата ни тук (на нашата група) е да построим воден резервоар за едно исключително бедно семейство, което се състои от майка и син. Синът преди години е претърпял злополука и кракът му е деформиран - не може да извършва никаква тежка работа. Затова ние, доброволците, запретнахме ръкави), забъркахме бетон, цимент и необходимите материали и построихме за седмица необходимото. Всеки ден идваха съседи да ни наблюдават, въпреки че езикът ни беше напълно непонятен. В това селце, обитавано от тайландско етническото малцинство, пристигнали от севера преди около 100 години, дори виетнамските ни координатори имаха затруднения с комуникацията. Явно обаче работата, трудът, е многоезично събитие и не се нуждае от излишни думи и превод…

Никога не съм била преди на такова място - толкова автентично и запазено като традиции и начин на живот. Създава у мен усещане за носталгия по изгубената невинност на света ни. Гледам как минава ежедневието на местните - работа в оризищата, разхождане на добитъка, привечер от онази специфично невинна и нежна виетнамска музика… Бих могла да прекарам вечност тук и всеки ден ще бъде почти като предишния без обаче това да създава напрежение в мен. Чудатите лияни навсякъде, необикновените животинки, близостта на насекомите и хората…Всичко изглежда като извадено от книга за джунглата, от писанията на Съмърсет Моъм за колониите и за необичайните уроци, които тези места носят.

Глава 8

Танцът с водни кончета

Накрая на пътуването ни, когато имахме седмица свободно време, решихме да отидем обратно във Виет Хънг, за да прекараме няколко дни на морето.

За съжаление, когато пристигнахме, се оказа, че провинцията е навлязла във “водния сезон”. Това се изразява в постоянни валежи - когато “не валеше” всъщност леко припръскваше като мъгливи пари, лепнещи по кожата. А когато валеше, небето се изсипваше с гръм и трясък. Усещането, че си малък, нищожен човечец се явяваше твърде често, но тъй като аз обожавам такова време, просто се радвах на прочистващия ефект, който имаше дъждът върху ума ми.

В един от тези три дена, прекарани в криене от дъжда, гледане на филми с децата и мързелуване, ми се случи може би най-магическото събитие в живота ми до този момент.

В онези мигове, когато дъждът поспираше и се превръщаше в слабо пръскаща мъгла, стотици водни кончета излизаха от тайните си скривалища. Летяха като тайфун, като торнадо едно около друго, осъществяващи своите брачни ритуали и размножаващи се.

Вдишвах необикновеността на това иначе така естествено за насекомите събитие, докато се приближавах до “окото” на тяхната “буря”. Те не ми обърнаха внимание, не се уплашиха - и как биха могли, та те бяха толкова много, а и така обзети от своите ритуали.

Усещайки как дъждът започва отново да се засилва, аз започнах да танцувам като луда самодива, пристигнала от чужди земи в тази необикновена ситуация. Танцувах, а вихърът на любовните ритуали на водните кончета ме упояваше, летяха близо и далеч от мен, а аз като че чувах мелодията на джунглата и всичко дишащо и дебнещо в нея….

Едно от водните кончета кацна върху летящата ми в танца ръка. Не отлетя веднага, дори остана след като приближих внимателно ръката си, за да го разгледам. Цялото му тяло пулсираше - то дишаше с всяка фибричка от съществото си.

Ето каква е тайната! Да съществуваш с всичко от себе си, с всеки дъх да вдишваш и издишаш радостта или болката, или спокойствието, или възбудата, или...самият живот във всяко негово проявление. Тайната на спокойствието на Изтока е в това да живееш с благодарност, вдъхновение и радостно очакване към настоящия и следващия момент и така да не се поддаваш на страха, ужаса и недоверието.

С последно близване, несъзнаващо за просветителските способности на съществуването си точно в този миг, водното конче отлетя от дланта ми и се присъедини към другите си танцуващи побратими. А аз, със зейнала уста, прерастваща в широка усмивка, започвах да усещам тихата топлина на дълбоко покълващия в душата ми мир.

Вече никога няма да бъда същата.

Епилог

Винаги се оказваше, че преди или след заминаването или пристигането ни някъде, там е имало или щеше да има невъобразими бури, които събаряха сгради, изкореняваха дървета и внасяха смут. Ние се чувствахме като истински Riders of the Storm, винаги пропускащи или изпреварващи тези събития.

Е, докато летяхме със самолета между Банкок и Доха, бурята най-накрая ни догони - летяхме в турбулентност почти през целия полет, светлините гаснеха, а хората се плашеха. По-късно, в Доха, в изключително луксозния хотел (в който настаняват хора с престой на летището повече от 7 часа), лежаща сред купчина лъскави уханни пухести възглавници, умът ми беше пренаселен с образите на последните два месеца. В голямото царско легло мислите, че досега сме спали по дървени лежанки с рогозка отгоре или пък директно на земята, потили сме се и сме били мръсни и нескопосани повечето време, изглеждаха почти налудничави. Но цялото ми същество знаеше, че се е случило, че не съм сънувала.

Аз бях в един друг свят толкова различен от българската ми реалност, че все още, два месеца по-късно, не мога да се усетя на място. Толкова много неща в нашата българска действителност ми се виждат нелогични и излишни - излишната драма, излишните усложнения на взаимоотношенията между хората, неспособността да съществуваш в мир с настоящето, миналото и най-вече с бъдещето....

Срещата с различни хора с намалени способности - с умствени или физически недъзи, създаде у сърцето ми едно смирение, което не съм познавала досега. Толкова мирни, усмихнати, спокойни и добри хора, въпреки това, че животът е бил жесток с тях още от рождението им. Засрамвах се редовно от своите болки и проблеми, сравнявайки благословения си живот с техния.;

Там, в онези джунгли, моят дух беше тестван многократно и не бих казала, че съм пълна отличничка. Предизвикателствата в общуването, в климата, в храната, в екипа бяха повече отколкото можех да си представя, но и в същото време, в перспектива, бяха точно това, което е трябвало да ми се случи.

Усещам, че съм вкъщи, обратно у дома.

Но нещо се е върнало с мен, нещо ново, нещо...не съвсем питомно. Нещо, което направи така, че след прибирането ми, всички ненужни хора и елементи на живота ми да изчезнат и да се фокусирам върху спокойствието на призванието си.

Да, сега съм вкъщи. Но не съм съвсем...питомна. Едно диво животинче от джунглата се скри в душата ми и ме пази от негативизма и скуката на обичайното, помага ми да видя магията в капките дъжд и радостта в погледа на приятел.

Вярвам, че това диваче никога няма да ме остави, защото в същината си...то е Аз - дивата, силна, вдъхновена Аз - сега събудена и несломима!

Благодаря ти, Виетнам!

<http://dox.bg/files/de?a=2ef79ac2fa>